Stort indbrud i Silkeborg og fup med skimming i Sindal indgår i sigtelser mod rumæner, der er udleveret.

Et stort indbrud mod en guldsmed i Silkeborg og et forsøg på databedrageri i Sindal er måske ved at blive opklaret. De rumænske myndigheder har udleveret en statsborger, som Danmark havde udstedt en europæisk arrestordre på. Manden, der er sidst i 30'erne, er netop blevet eskorteret til Danmark af betjente fra Nordjyllands Politi, oplyser vicepolitikommissær Peter Skovbak. Rumænien har reageret hurtigt på arrestordren, idet den eftersøgte blev anholdt i sidste uge. I november sidste år var han lige ved at blive taget på fersk gerning ved en ubemandet benzinstation i Sindal. Her var der blevet monteret såkaldt skimmingudstyr på betalingsautomaten, men politiet fik ikke fat i samtlige mistænkte. Den nu udleverede brugte vold, da han slog sig fri af betjentene og stak af, fortæller Peter Skovbak. Derfor indgår en sigtelse om vold mod tjenestemand i sagen mod rumæneren. Ved indbruddet hos en guldsmed i Silkeborg blev der stjålet varer til en værdi af 1,4 millioner kroner.